Document ID: 32012R0471

UREDBA KOMISIJE (EU) št. 471/2012
z dne 4. junija 2012
o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe lizocima (E 1105) v pivu
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) ter zlasti člena 10(3) in člena 30(5) Uredbe,
ob upoštevanju naslednjega:
(1)
V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji njihove uporabe.
(2)
Navedeni seznam se lahko spremeni v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
(3)
V skladu s členom 3(1) Uredbe (ES) št. 1331/2008 se seznam Unije aditivov za živila lahko posodobi bodisi na pobudo Komisije bodisi z zahtevkom.
(4)
Zahtevek za odobritev uporabe lizocima (E 1105) kot sredstva za konzerviranje v pivu je bil predložen in je dostopen državam članicam.
(5)
Večina pivovarn uporablja sterilno filtracijo ali pasterizacijo svojega piva za preprečevanje kvarjenja zaradi bakterij med skladiščenjem piva pred zaužitjem. Za nekatere posebne vrste piva, kot je pivo zgornjega vrenja s ponovno fermentacijo, na primer pivo, shranjeno v sodu, ali ustekleničeno pivo, takšna obdelava ni mogoča, ker so prisotni aktivni mikroorganizmi del proizvodnega procesa navedenega piva. Dokazano je, da je lizocim (E 1105) primerno antibakterijsko sredstvo za namene varjenja, prav tako pa je učinkovit pri zaviranju mlečnokislinskih bakterij, dodanih končanemu pivu.
(6)
Lizocim (E 1105) spada v skupino aditivov, za katere priporočljiv dnevni vnos ni bil določen (3). To pomeni, da lizocim v količinah, ki so potrebne za dosego želenega tehnološkega učinka, ne ogroža zdravja. Zato je primerno dovoliti uporabo lizocima (E 1105) za konzerviranje piva, pri proizvodnji katerega se ne bo uporabila niti pasterizacija niti sterilna filtracija.
(7)
V skladu z Direktivo Komisije 2008/84/ES z dne 27. avgusta 2008 o posebnih merilih čistosti aditivov za živila razen barvil in sladil (4) se lizocim (E 1105) pridobiva iz beljaka kokošjih jajc. Jajca in proizvodi iz njih so navedeni na seznamu v Prilogi IIIa k Direktivi 2000/13/ES Evropskega parlamenta in Sveta z dne 20. marca 2000 o približevanju zakonodaje držav članic o označevanju, predstavljanju in oglaševanju živil (5). Prisotnost tega encima v pivu je treba navesti na oznaki v skladu z zahtevami iz navedene direktive.
(8)
Komisija v skladu s členom 3(2) Uredbe (ES) št. 1331/2008 za posodobitev seznama Unije aditivov za živila iz Priloge II k Uredbi (ES) št. 1333/2008 zaprosi Evropsko agencijo za varnost hrane za mnenje, razen kadar zadevna posodobitev ne bo imela učinka na zdravje ljudi. Odobritev uporabe lizocima (E 1105) kot sredstva za konzerviranje v pivu pomeni posodobitev navedenega seznama, ki ne bo imela učinka na zdravje ljudi, zato Evropske agencije za varnost hrane ni treba zaprositi za mnenje.
(9)
V skladu s prehodnimi določbami Uredbe Komisije (EU) št. 1129/2011 z dne 11. novembra 2011 o spremembi Priloge II k Uredbi (ES) št. 1333/2008 Evropskega parlamenta in Sveta z vzpostavitvijo seznama Unije aditivov za živila (6) se Priloga II o določitvi seznama Unije aditivov za živila, odobrenih za uporabo v živilih, in pogojev uporabe uporablja od 1. junija 2013. Da se dovoli uporaba lizocima (E 1105) v pivu pred navedenim datumom, je treba določiti zgodnejši datum uporabe navedenega aditiva za živila.
(10)
Prilogo II k Uredbi (ES) št. 1333/2008 je zato treba ustrezno spremeniti.
(11)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga II k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 4. junija 2012

Labels: 0
3
17